Senere har Skyss utviklet flere andre betalingskanaler for kollektivreisende. Reisende kan kjøpe enkle reisekort med én reise i kiosk og butikk, som aktiveres på kortlesere i buss eller bane. I 2013 lanserte Skyss en billettapp (Skyss Billett) for mobil, der man kunne kjøpe enkeltbillett eller periodebillett for buss og bane i Bergen. I 2018 ble appen utvidet til bruk for bussreiser i hele Hordaland. Det er fortsatt mulig å kjøpe enkeltbilletter kontant på bussen, siden 2013 mot et tillegg i prisen.